**Informatīvais ziņojums**

 **„Par sadarbību ar Stokholmu (Zviedrija) kandidēšanas procesā uz 2026.gada Ziemas Olimpisko spēļu rīkošanu”**

Izglītības un zinātnes ministrija (turpmāk – IZM) ir saņēmusi biedrības „Latvijas Olimpiskā komiteja” (turpmāk – LOK) 2018.gada 9.maija vēstuli Nr.84[[1]](#footnote-2) (turpmāk – LOK vēstule), kurā LOK un Siguldas novada pašvaldība informē par sadarbību ar Stokholmu (Zviedrija) kandidēšanas procesā uz 2026.gada Ziemas Olimpisko spēļu (turpmāk – OS2026) rīkošanu un lūdz konceptuāli atbalstīt Latvijas līdzdalību un sadarbību, kopā ar Stokholmu (Zviedrija) sagatavojot atbilstošu pieteikumu un kandidējot uz tiesībām rīkot OS2026. Ievērojot minēto, IZM kā vadošā valsts pārvaldes iestāde sporta nozarē, ņemot vērā Latvijas Nacionālās sporta padomes 2018.gada 1.jūnija sēdē nolemto (prot. Nr.3 3.§.), saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu ir sagatavojusi šo informatīvo ziņojumu, kurā sniegta informācija par sadarbību ar Stokholmu (Zviedrija) kandidēšanas procesā uz OS2026 rīkošanu un ar to saistīto nepieciešamo turpmāko rīcību.

**1. SITUĀCIJAS RAKSTUROJUMS**

2017.gada nogalē tika uzsākta sadarbība starp LOK, Siguldas novada pašvaldību un SIA „Bobsleja un kamaniņu trase „Sigulda” no vienas puses un Zviedrijas Olimpisko komiteju un tās sastāvā izveidoto OS2026 rīkošanas komiteju no otras puses. Sadarbība tika uzsākta pēc Zviedrijas puses iniciatīvas saistībā ar Stokholmas (Zviedrija) ieceri piedalīties kandidēšanas procesā par tiesībām rīkot OS2026 un šīs sadarbības ietvaros Latvijai ir izteikts piedāvājums OS2026 bobsleja, skeletona un kamaniņu sporta sacensības sarīkot Siguldā (Bobsleja un kamaniņu trasē „Sigulda”). Zviedrijas puses piedāvājums ir saistīts ar faktu, ka Zviedrijā nav starptautiskām prasībām atbilstoša sporta bāze, kurā varētu norisināties olimpiskās bobsleja, skeletona un kamaniņu sporta sacensības. Šādas trases celtniecība Stokholmā (Zviedrijā) sākotnēji tika apsvērta, bet pēc izvērtējuma veikšanas tika secināts, ka tā būtu nesamērīgi dārga un nelietderīga investīcija pilsētā un valstī, kurā turklāt arī nav bobsleja, skeletona un kamaniņu sporta veidu tradīcijas, kas ir būtiski sporta bāzes ilgtspējas nodrošināšanai. Stokholmā (Zviedrijā) 1912.gadā notika Vasaras Olimpiskās spēles, bet Ziemas Olimpiskās spēles tā nav uzņēmusi, lai gan pretendējusi sešas reizes.

Siguldā esošā Bobsleja un kamaniņu trase „Sigulda”, kura celta 1986.gadā, ir atbilstoša augsta līmeņa starptautisko sporta sacensību rīkošanai kamaniņu sportā, skeletonā un bobslejā divniekiem, ko apliecina gan pēdējos gados Siguldā notikušās augstākā līmeņa sporta sacensības kamaniņu sportā (2015.gada pasaules čempionāts, 2018.gadā Eiropas čempionāts, katru gadu organizētie Pasaules kausa posmi) un skeletonā (2017.gada pasaules čempionāts junioriem), gan 2018.gada 3.-9.decembrī Siguldā plānotais Pasaules kausa izcīņas posms skeletonā un bobslejā divniekiem (divnieku ekipāžām). Šobrīd trase neatbilst starptautisku sporta sacensību rīkošanai bobslejā četriniekiem (četrinieku ekipāžām), lai gan diskusijas par trases pielāgošanu bobsleja četriniekiem ir bijušas vairākkārt. Bobsleja un kamaniņu trase „Sigulda” (to veidojošais nekustamais īpašums Šveices ielā 13, Siguldā un Bērzu ielā 1A, Siguldā, kā arī kustamā manta) ir SIA „Bobsleja un kamaniņu trase „Sigulda”” īpašums, savukārt SIA „Bobsleja un kamaniņu trase „Sigulda”” visas kapitāla daļas pieder Latvijas valstij (to turētāja ir IZM). Trasei kopš 1992.gada 3.novembra ir piešķirts nacionālās sporta bāzes statuss (atkārtoti piešķirts ar Ministru kabineta 2010.gada 30.decembra rīkojumu Nr.775). Lai nodrošinātu trases atbilstību starptautisku sporta sacensību rīkošanai kamaniņu sportā, skeletonā un bobslejā divniekiem izvirzītajām starptautisko sporta federāciju (Starptautiskās Kamaniņu sporta federācijas (*Federation Internationale de Luge de course* – FIL) un Starptautiskās Bobsleja un Skeletona federācijas (*International Bobsleigh & Skeleton Federation* – IBSF)) prasībām, pēdējo gadu laikā Bobsleja un kamaniņu trases „Sigulda” attīstībā ir tikuši ieguldīti ievērojami valsts budžeta līdzekļi, tomēr, ņemot vērā minēto sporta veidu attīstības dinamiku un ar drošību saistīto prasību izmaiņas, lai nodrošinātu arī turpmāku trases atbilstību izvirzītajām starptautiskajām prasībām un attiecīgi saglabātu trases konkurētspēju, neatkarīgi no lēmuma par OS2026 bobsleja, skeletona un kamaniņu sporta sacensību norises vietu vidējā termiņā (5-7 gadu laikā) būs jāveic investīcijas Bobsleja un kamaniņu trases „Sigulda” infrastruktūras attīstībā un ar trases darbību tiešā veidā saistītās tehnikas (tai skaitā iekārtu, aprīkojuma un kamanu pārvadājošo transportlīdzekļu) atjaunošanā.

LOK vēstulē norādīts, ka Stokholmas (Zviedrija) pragmatiskā pieeja, plānojot maksimālu izvairīšanos no nevajadzīgiem tēriņiem un iespējami plašākas esošās sporta infrastruktūras izmantošanu, to modernizējot un padarot efektīvāku ilgtermiņā, tai skaitā citā valstī esošo sporta infrastruktūru, Latvijas sporta nozares pārstāvjiem ir pieņemama un tie to atbalsta, it īpaši ņemot vērā Latvijas sporta tradīcijas un ievērojamos panākumus kamaniņu sporta, bobsleja un skeletona sporta veidos. Lai gan LOK norāda, ka Latvijā nekad nav notikušas Olimpisko spēļu sacensības, tiek uzsvērts, ka visas Latvijā notikušās augstākā līmeņa starptautiskās sporta sacensības (pasaules un Eiropas čempionāti, tai skaitā Bobsleja un kamaniņu trasē „Sigulda” notiekošās sacensības), ir saņēmušas visaugstāko starptautisko novērtējumu par to organizatorisko līmeni. Jāatzīmē, ka Olimpisko spēļu kandidēšanas un rīkošanas izmaksu samazināšana, spēļu ilgtspējas nodrošināšana un citas būtiskas ar Olimpisko spēļu rīkošanu saistītas izmaiņas ir ietvertas Starptautiskās Olimpiskā komitejas (*International Olympic Committee* – IOC) (turpmāk – SOK) apstiprinātajā stratēģiskajā dokumentā „Olimpiskā dienaskārtība 2020” (*Olympic Agenda 2020*)[[2]](#footnote-3). Minētais dokuments arī paredz (skatīt 1.rekomendācijas 4.punktu), ka tiek pieļauta sporta veidu vai disciplīnu organizēšana ārpus Olimpiskās spēles uzņemošās pilsētas, izņēmuma gadījumā arī ārpus Olimpiskās spēles uzņemošās valsts, it īpaši ģeogrāfisku vai ilgtspējas nodrošināšanas apsvērumu dēļ.

Analizējot citus ar OS2026 iespējamo norisi Siguldā saistītos aspektus, LOK vēstulē tiek uzsvērta Siguldas piemērotība spēļu norisei, kā arī Siguldas novada pašvaldības atbalsts un ieinteresētība. Vēstulē pieminēts 2017.gada aprīlī ekspluatācijā nodotais modernais Siguldas sporta centrs (Ata Kronvalda ielā 7A, Siguldā) un mākslīgā distanču slēpošanas trase, kas kopā ar Bobsleja un kamaniņu trasi „Sigulda” jau šobrīd padara Siguldu par ziemas sporta veidu pārstāvju sagatavošanās centru visa gada garumā. Tāpat tiek norādīts uz pieaugošo iedzīvotāju skaitu, kā rezultātā tuvākajos gados Siguldas novadā jārisina gan dzīvojamās platības, gan izglītības un sociālās infrastruktūras pilnveidošanas jautājums, kas ir saistīts ar potenciālā Olimpiskā ciemata izveidi. Tāpat LOK vēstulē akcentē arī ceļu un transporta infrastruktūras jautājumus, kas tiek risināti neatkarīgi no OS2026 iespējamās norises Siguldā, pieminot dzelzceļa līnijas projektu „*Rail Baltica*” un starptautiskās lidostas „Rīga” modernizāciju, kā arī plānotos ieguldījumus ceļu satiksmes infrastruktūrā (valsts galvenā autoceļa A2 Rīga – Sigulda – Igaunijas robeža (Veclaicene) posma no Garkalnes līdz Sēnītei un valsts galvenā autoceļa A3 Inčukalns – Valmiera – Igaunijas robeža (Valka) posma no Sēnītes līdz tiltam pār Gauju pārbūvi).

LOK norāda, ka, objektīvi vērtējot, Latvija viena pati, visdrīzāk, nekad nevarēs pretendēt uz Olimpisko spēļu rīkošanu, tādēļ Siguldas un līdz ar to arī Latvijas kandidēšana kopā ar Stokholmu (Zviedrija) par tiesībām sarīkot OS2026 būtu labs piemērs valstu ap Baltijas jūru (Baltijas jūras valstu) sadarbībai un *Olympic Agenda 2020* prasību izpildei par ilgtspējīgas sporta infrastruktūras radīšanu un izmantošanu Olimpiskajām spēlēm un pēc tam. LOK ieskatā tas būtu arī labs un stimulējošs ilgtermiņa projekts Latvijas sporta un citu tautsaimniecības nozaru attīstības un infrastruktūras pielāgošanai un īstenošanai nākotnē. Pats kandidēšanas process ļautu apzināt situāciju un iespējamos risinājumus, kuru īstenošana 2020.-2026.gados būtu atkarīga no sadarbības rezultātiem, ja Stokholma (Zviedrija) iegūs tiesības rīkot OS2026, vai arī no Latvijas pašas spējām, ja Stokholma (Zviedrija) neiegūs tiesības rīkot OS2026.

LOK vēstulē norāda, ka šobrīd daudzi ar OS2026 rīkošanu saistītie organizatoriskie jautājumi un finansiālie nosacījumi vēl nav zināmi, tomēr ir skaidra procedūra un termiņi gan kandidatūru sākuma fāzē (līdz 2018.gada oktobrim), gan kandidātu statusā (līdz 2019.gada septembrim), gan pēc rīkošanas tiesību iegūšanas (ja šādas tiesības tiks iegūtas). Izvērstas prasības kandidēšanas fāzē ir noteiktas SOK izstrādātajā OS2026 kandidēšanas anketā (*Candidature Questionnaire for the Olympic Winter Games 2026*)[[3]](#footnote-4), kas paredz arī termiņus OS2026 kandidēšanas anketā noteikto nacionālo valdību garantiju iesniegšanai (2019.gada 11.janvāris kā termiņš pamata garantiju iesniegšanai un 2019.gada 12.aprīlis papildus garantiju iesniegšanai)[[4]](#footnote-5). Minētās garantijas aptver ļoti plašu jautājumu loku, piemēram, SOK Olimpiskās hartas ievērošanai, jebkāda veida diskriminācijas nepieļaušanai, cilvēktiesību aizsardzībai, dažādiem ieceļošanas un uzturēšanās (tai skaitā darba pienākumu veikšanai) nosacījumiem, dažāda veida nosacījumiem un garantijām nodokļu un muitas jomā, garantēt juridisku šķēršļu neesamību sekmīgai OS2026 norisei, garantēt nacionālās antidopinga organizācijas (Latvijas gadījumā – Latvijas Antidopinga birojs) spēju (atbilstoši resursi, pieredze, zināšanas) nodrošināt attiecīgu dopinga kontroles programmu īstenošanu un citu antidopinga jomā (tai skaitā Starptautiskajā konvencijā pret dopingu sportā un Pasaules Antidopinga kodeksā) noteikto saistību izpildi, drošības garantijas, garantijas nepieciešamo pakalpojumu nodrošināšanai, SOK un ar OS2026 norisi saistīto tiesību aizsardzībai (tai skaitā reklāmas, tirdzniecības, apraides un retranslācijas jomā, patentu un dizainparaugu u.tml.), telekomunikācijas, medicīnas pakalpojumu pieejamības, preses brīvības, manipulāciju ar sporta sacensībām aizlieguma un citās jomās.

2018.gada 17.aprīlī Rīgā notika Zviedrijas un Latvijas pārstāvju tikšanās, kuras laikā tika panākta vienošanās, ka nākamais solis sadarbības nostiprināšanai (tai skaitā no juridiskā viedokļa) ir Sadarbības līguma (*Co-operation agreement*) parakstīšana par sadarbību kandidēšanas procesā uz OS2026 rīkošanu starp Zviedrijas Olimpisko komiteju, LOK un Siguldas novada pašvaldību. Minētajā līgumā, kuru plānots parakstīt 2018.gada 12.jūnijā Stokholmā (Zviedrijā), noteikti galvenie sadarbības nosacījumi, kā arī pušu tiesības un pienākumi gan kandidatūru sākuma fāzē (līdz 2018.gada oktobrim), gan kandidātu statusā (līdz 2019.gada septembrim), gan pēc OS2026 rīkošanas tiesību iegūšanas (ja šādas tiesības tiks iegūtas). Viens no būtiskiem nosacījumiem sadarbībai kandidatūras sākuma fāzē ir nepieciešamība līdz 2018.gada 15.septembrim veikt priekšizpēti Bobsleja un kamaniņu trases „Sigulda” potenciālai izmantošanai OS2026 rīkošanā (tehnisko aspektu novērtēšana; galvenās budžeta pozīcijas bobsleja, skeletona un kamaniņu sporta sacensību sagatavošanai un norisei; sākotnējā izmitināšanas plāna izstrāde Siguldā un tās apkārtnē). Minētās priekšizpētes rezultāti tiks vērtēti laikā no 2018.gada oktobra līdz decembrim, kad arī tiks pieņemts kopīgs lēmums par to, vai sadarbība būtu jāturpina vai jāizbeidz. Jāatzīmē, ka gadījumā, ja tiek pieņemts lēmums par monobobsleja un atbilstošu skeletona disciplīnu iekļaušanu 2026.gada Ziemas Paralimpisko spēļu programmā, sadarbība starp pusēm notiks arī šo sacensību norises nodrošināšanā (attiecīgi arī uz Ziemas Paralimpisko spēļu norisi ir attiecināmas iepriekšminētās nepieciešamās garantijas), savukārt par sadarbības aspektiem šajā jautājumā laikā no 2019.gada janvāra līdz jūnijam paredzētas konsultācijas ar abu valstu paralimpiskajām komitejām. Ja Stokholma (Zviedrija) iegūs OS2026 rīkošanas tiesības, pušu sadarbības jautājumi tiks noteikti norises pilsētas līgumā (*Host City Contract*).

Lai varētu veikt priekšizpēti par iespēju pielāgot Bobsleja un kamaniņu trasi „Sigulda” Ziemas Olimpisko spēļu bobsleja, skeletona un kamaniņu sporta sacensību sarīkošanai, turklāt šim mērķim nebūtu jāpieprasa papildus valsts budžeta līdzekļi, ir iespējams pārdalīt ar Ministru kabineta 2015.gada 27.novembra rīkojuma Nr.741 „Par apropriācijas pārdali” 1.1.1.apakšpunktu Bobsleja un kamaniņu trases „Sigulda” infrastruktūras uzlabošanai (bobsleja kamanu pacelšanas lifta nomaiņai un junioru starta estakādes projektēšanai un būvniecībai) SIA „Bobsleja un kamaniņu trase „Sigulda”” piešķirtos, bet neizlietotos valsts budžeta līdzekļus 264 370,71 *euro* apmērā. Neizmantotie valsts budžeta līdzekļi (no bobsleja kamanu pacelšanas liftu nomaiņai piešķirtajiem 150 000 *euro* lifta rekonstrukcijai[[5]](#footnote-6) tika izlietoti 24 129,29 *euro*, savukārt junioru starta estakādes skiču projekta izstrādei tika izlietoti 11 500 *euro*[[6]](#footnote-7)) joprojām atrodas SIA „Bobsleja un kamaniņu trase „Sigulda”” Valsts kases kontā. Lai gan precīzas priekšizpētes izmaksas šobrīd nav zināmas, prognozējams, ka viss valsts budžeta līdzekļu atlikums (264 370,71 *euro*) šim mērķim nebūs nepieciešams, tādēļ pārējā summa būtu novirzāma citu ar Bobsleja kamaniņu trases „Sigulda” attīstību saistītu izmaksu segšanai.

Saistībā ar iepriekšminēto valsts līdzekļu pārdali jānorāda, ka SIA „Bobsleja un kamaniņu trase „Sigulda”” atbilstoši Centrālās statistikas pārvaldes izveidotajam un uzturētajam institucionālo vienību klasifikācijas sarakstam ir klasificēta vispārējās valdības institucionālajā sektorā, kā rezultātā minētā kapitālsabiedrība ar savu finanšu un saimnieciskās darbības rezultātu (veiktajiem kapitālieguldījumiem, peļņu/zaudējumiem u.c. darbībām) ietekmē vispārējās valdības budžeta bilanci (neto aizdevumus/neto aizņēmumus) un parādu. Atbilstoši Eiropas nacionālo un reģionālo kontu sistēmas Eiropas Savienībā metodoloģijai kapitālieguldījumi kā izdevumi vispārējās valdības sektorā tiek iegrāmatoti tajā laika periodā, kad faktiski tiek veikti kapitālie izdevumi. Vispārējās valdības budžeta bilances prognozētais apmērs 2018. un 2019.gadam ir noteikts likumā „Par vidēja termiņa budžeta ietvaru 2018., 2019. un 2020.gadam”, savukārt izdevumu paredzēšana, kas palielina vispārējās valdības sektora izdevumus, palielina risku, ka netiks ievērotas iepriekš minētā likuma nosacījumi. Vienlaicīgi Fiskālās disciplīnas likums (4.panta 8.punkts) paredz, ka vispārējās valdības sektorā iekļautās institūcijas solidāri ievēro likumā noteiktos un uz vispārējās valdības sektoru attiecināmos fiskālos nosacījumus. Ievērojot minētajos tiesību aktos noteiktās prasības, kā arī, ņemot vērā Finanšu ministrijas pausto viedokli par šajā informatīvajā ziņojumā aprakstīto faktisko situāciju (tai skaitā norādītās investīciju veikšanas prognozes) un IZM piedāvāto risinājuma variantu, secināms, ka priekšizpētes un citu ar Bobsleja un kamaniņu trases „Sigulda” attīstību saistīto izmaksu segšana radīs negatīvu ietekmi uz vispārējās valdības budžeta bilanci 264 370,71 *euro* apmērā, tai skaitā 2018.gadā. IZM grāmatvedības uzskaitē SIA „Bobsleja un kamaniņu trase „Sigulda”” 2015.gadā piešķirtie, bet neizlietotie valsts budžeta līdzekļi 264 370,71 *euro* apmērā ir norādīti debitoros. Ar priekšizpētes un citu ar Bobsleja un kamaniņu trases „Sigulda” attīstību saistīto izdevumu īstenošanu saistītie darījumi atbilstoši spēkā esošajam tiesiskajam regulējumam SIA „Bobsleja un kamaniņu trase „Sigulda”” grāmatvedības pārskatos tiks iegrāmatoti tajā gadā, kad attiecīgie izdevumi tiks veikti. Ņemot vērā faktu, ka šobrīd nav zināms 2018.gadā nepieciešamo veicamo izdevumu (tai skaitā priekšizpētes veikšanai) apmērs, nav nosakāms precīzs negatīvās ietekmes uz vispārējās valdības budžeta bilanci apmērs 2018.gadā, tomēr jebkurā gadījumā tas kopumā nepārsniegs valsts budžeta līdzekļu atlikumu 264 370,71 *euro* apmērā, kā arī, vērtējot to no kopējā vispārējās valdības budžeta bilances apmēra, jebkurā gadījumā minētā ietekme ir nebūtiska. Tāpat atzīmējams, ka šajā lēmuma pieņemšanas stadijā jautājumu attiecībā uz priekšizpētes izmaksu segšanu nav iespējams atlikt uz vēlāku laiku, jo priekšizpēte par iespēju pielāgot Bobsleja un kamaniņu trasi „Sigulda” Ziemas Olimpisko spēļu bobsleja, skeletona un kamaniņu sporta sacensību sarīkošanai un ar to saistītajām provizoriskajām izmaksām veicama ne vēlāk kā līdz 2018.gada 15.septembrim, tādēļ attiecīgas darbības tās veikšanai ir uzsākamas nekavējoties.

Saistībā ar valsts finansiālo atbalstu Bobsleja kamaniņu trases „Sigulda” attīstībai nepieciešams nodrošināt arī atbilstošu komercdarbības atbalsta kontroles normu ievērošanu[[7]](#footnote-8), tādēļ gadījumā, ja pēc veiktās priekšizpētes tiek secināts, ka Bobsleja un kamaniņu trasi „Sigulda” ir iespējams pielāgot Ziemas Olimpisko spēļu bobsleja, skeletona un kamaniņu sporta sacensību sarīkošanai un, izvērtējot provizoriskās izmaksas, tas tiek atzīts par lietderīgu, veicams arī sākotnējais izvērtējums par atbilstošāko risinājumu komercdarbības atbalsta kontroles normu ievērošanai, kā arī jānodrošina, ka, piemērojot atbilstošo komercdarbības atbalsta regulējumu, tiek ievēroti visi komercdarbības atbalsta nosacījumi, tai skaitā atbalsta stimulējošās ietekmes nosacījums.

Sporta politikas pamatnostādnēs 2014.-2020.gadam (apstiprinātas ar Ministru kabineta 2013.gada 18.decembra rīkojumu Nr.666) ir atzīts, ka starptautisko sporta sacensību rīkošana Latvijā veicina ekonomikas attīstību (sacensību apmeklētāji no ārvalstīm kā tūristi, to uzturēšanās laikā Latvijā patērētās preces un pakalpojumi, u.tml.), kā arī veicina Latvijas atpazīstamību pasaulē (popularizē Latviju kā tūrisma galamērķi). Starptautiskā prakse liecina, ka liela mēroga sporta pasākumi veicina valsts starptautisko atpazīstamību, kā arī palīdz veidot konkurētspējīgu valsts identitāti. Olimpiskās spēles tiek uzskatītas par nozīmīgāko sporta notikumu pasaulē, tādēļ pat kandidēšana uz OS2026 rīkošanu sniegtu būtisku ieguldījumu Latvijas atpazīstamības un starptautiskā tēla popularizēšanā, kā arī konkurētspējīgas valsts identitātes nostiprināšanā.

Kandidatūru sākuma fāzē uz OS2026 rīkošanu ir izvirzītas Stokholma (Zviedrija), Grāca un Šlādminga (Austrija), Kalgari (Kanāda), Milāna, Turīna un Kortīna d'Ampeco (Itālija), Saporo (Japāna), Sjona (Šveice)[[8]](#footnote-9) un Erzuruma (Turcija), turklāt prognozējams, ka, ievērojot *Olympic Agenda 2020* noteikto, vairākas no minētām pilsētām kā sadarbības partnerus atsevišķu sporta veidu vai disciplīnu norisei piesaistīs arī citu valstu pilsētas (līdzīgi kā Stokholma (Zviedrija) plāno piesaistīt Siguldu). Oficiālais saraksts ar pilsētām, kuras pēc kandidatūras sākuma fāzes SOK uzaicinās piedalīties kandidēšanas procesā, tiks paziņots SOK sesijā 2018.gada oktobrī.

2018.gada 17.maijā jautājums par sadarbību ar Stokholmu (Zviedrija) kandidēšanas procesā uz OS2026 rīkošanu tika izskatīts Siguldas novada pašvaldības domes sēdē (prot. Nr.8 16.§), kā rezultātā tika nolemts konceptuāli atbalstīt Siguldas novada pašvaldības sadarbību ar LOK un SIA „Bobsleja un kamaniņu trase „Sigulda”” saistībā ar Stokholmas (Zviedrija) kandidēšanu uz tiesībām rīkot OS2026, kuras mērķis ir iesaistīšanās kandidēšanā uz tiesībām rīkot OS2026 sadarbībā ar Stokholmu (Zviedrija), kā Ziemas Olimpisko spēļu rīkotāju 2026.gadā. Jautājumā par finansiālo atbalstu Siguldas novada pašvaldības dome nolēma, ka ar sadarbības nodrošināšanu, pasākumu plānu kandidēšanas procesam un citiem saistītie izdevumi 2018.gadā tiek segti no Siguldas novada pašvaldības aģentūras „Siguldas Attīstības aģentūra” budžeta līdzekļiem, savukārt jautājums par nepieciešamo finansējumu 2019.gadam izskatāms Siguldas novada pašvaldības budžeta 2019.gadam sagatavošanas procesā.

2018.gada 29.maijā jautājums par sadarbības līgumu ar Zviedrijas Olimpisko komiteju saistībā ar sadarbību ar Stokholmu (Zviedrija) kandidēšanas procesā uz OS2026 rīkošanu tika izskatīts LOK Izpildkomitejas sēdē (prot. Nr.4 6.§), kā rezultātā tika nolemts atbalstīt sadarbību ar Zviedrijas Olimpisko komiteju un Stokholmas Ziemas Olimpisko spēļu kandidēšanas komiteju, kad tāda tiks izveidota, nolūkā piedalīties Stokholmas (Zviedrija) kandidēšanā uz tiesībām rīkot Ziemas Olimpiskās spēles 2026.gadā, tādejādi, ka tā paredzētu Olimpisko spēļu ietvaros iekļauto bobsleja, skeletona un kamaniņu sporta sacensību sarīkošanu Siguldā, Bobsleja un kamaniņu trasē „Sigulda”. LOK Izpildkomiteja arī nolēma paredzēt ar LOK dalību kandidēšanā uz tiesībām rīkot OS2026 saistīto, 2018.gada ietvaros veicamo izdevumu segšanu LOK 2018.gada Ieņēmumu – izdevumu tāmes ietvaros. Tāpat LOK Izpildkomiteja nolēma pilnvarot LOK prezidentu A.Vrubļevski parakstīt sadarbības līgumu ar Zviedrijas Olimpisko komiteju, kā arī LOK vārdā sniegt nepieciešamās organizatoriskās garantijas, kā tas noteikts kandidēšanas procedūrās un norises pilsētas līguma pamatprincipos.

Saskaņā ar Sporta likuma 9.panta trešās daļas 4.punktā noteikto Latvijas Nacionālā sporta padomes kompetencē ir sniegt atzinumu par Olimpisko spēļu rīkošanu Latvijā. Saskaņā ar Sporta likuma 17.pantā noteikto Olimpiskās spēles Latvijā organizē LOK, saskaņojot ar Latvijas Nacionālo sporta padomi. Minētā norma arī nosaka, ka Olimpisko spēļu organizatoru pienākums ir pildīt Starptautiskās olimpiskās komitejas un starptautisko sporta federāciju prasības.

Ievērojot minēto, jautājums par sadarbību ar Stokholmu (Zviedrija) kandidēšanas procesā uz OS2026 rīkošanu tika izskatīts Latvijas Nacionālās sporta padomes 2018.gada 1.jūnija sēdē, kura nolēma (prot. Nr.3 3.§.):

1. Ievērojot Sporta likuma 9.panta trešās daļas 4.punktā un 17.pantā noteikto, konceptuāli atbalstīt, ka LOK, Siguldas novada pašvaldība un SIA „Bobsleja un kamaniņu trase „Sigulda”” iesaistās sadarbībā ar Zviedrijas Olimpisko komiteju un Stokholmas (Zviedrija) Ziemas Olimpisko spēļu kandidēšanas komiteju (kad tāda tiks izveidota) ar mērķi piedalīties Stokholmas (Zviedrija) kandidēšanas procesā par tiesībām rīkot OS2026, kas paredzētu Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā (Bobsleja un kamaniņu trasē „Sigulda”).
2. Aicināt Ministru kabinetu konceptuāli atbalstīt, ka biedrība „Latvijas Olimpiskā komiteja”, Siguldas novada pašvaldība un SIA „Bobsleja un kamaniņu trase „Sigulda”” iesaistās sadarbībā ar Zviedrijas Olimpisko komiteju un Stokholmas (Zviedrija) Ziemas Olimpisko spēļu kandidēšanas komiteju (kad tāda tiks izveidota) ar mērķi piedalīties Stokholmas (Zviedrija) kandidēšanas procesā par tiesībām rīkot 2026.gada Ziemas Olimpiskās spēles, kas paredzētu Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā (Bobsleja un kamaniņu trasē „Sigulda”).
3. Aicināt Ministru kabinetu uzdot IZM:
	1. nodrošināt, ka SIA „Bobsleja un kamaniņu trase „Sigulda”” līdz 2018.gada 15.septembrim veic priekšizpēti par iespēju pielāgot Bobsleja un kamaniņu trasi „Sigulda” Ziemas Olimpisko spēļu bobsleja, skeletona un kamaniņu sporta sacensību sarīkošanai un ar to saistītajām provizoriskajām izmaksām;
	2. sadarbībā ar LOK, Siguldas novada pašvaldību un, ja nepieciešams, iesaistot citas ministrijas un valsts iestādes, sagatavot un izglītības un zinātnes ministram līdz 2018.gada 31.oktobrim noteiktā kārtībā izskatīšanai Ministru kabinetā iesniegt pasākumu plānu kandidēšanas procesam laika posmā līdz 2019.gada septembrim (norādot arī tā provizoriskās īstenošanas izmaksas);
	3. ja pēc veiktās priekšizpētes tiek secināts, ka Bobsleja un kamaniņu trasi „Sigulda” ir iespējams pielāgot Ziemas Olimpisko spēļu bobsleja, skeletona un kamaniņu sporta sacensību sarīkošanai un, izvērtējot provizoriskās izmaksas, tas tiek atzīts par lietderīgu, sadarbībā ar LOK, Siguldas novada pašvaldību, SIA „Bobsleja un kamaniņu trase „Sigulda”” un, ja nepieciešams, iesaistot citas ministrijas un valsts iestādes, sagatavot un izglītības un zinātnes ministram līdz 2019.gada 31.martam noteiktā kārtībā izskatīšanai Ministru kabinetā iesniegt pasākumu plānu (norādot arī tā provizoriskās izmaksas), kas būtu īstenojams laika posmā līdz 2026.gadam, ja Stokholma (Zviedrija) iegūs tiesības rīkot OS2026, kas paredzēs Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā.
4. Aicināt Ministru kabinetu atbalstīt ar Ministru kabineta 2015.gada 27.novembra rīkojuma Nr.741 „Par apropriācijas pārdali” 1.1.1.apakšpunktu Bobsleja un kamaniņu trases „Sigulda” infrastruktūras uzlabošanai (bobsleja kamanu pacelšanas lifta nomaiņai un junioru starta estakādes projektēšanai un būvniecībai) SIA „Bobsleja un kamaniņu trase „Sigulda”” piešķirto, bet neizlietoto valsts budžeta līdzekļu 264 370,71 *euro* apmērā novirzīšanu priekšizpētes veikšanai un citu ar Bobsleja kamaniņu trases „Sigulda” attīstību saistītu izmaksu segšanai (SIA „Bobsleja un kamaniņu trase „Sigulda””).
5. Aicināt Ministru kabinetu noteikt:
	1. ja Stokholma (Zviedrija) iegūs tiesības rīkot OS2026, kas paredzēs Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā, Izglītības un zinātnes ministrijai sadarbībā ar LOK, Siguldas novada pašvaldību, SIA „Bobsleja un kamaniņu trase „Sigulda”” un, ja nepieciešams, iesaistot citas ministrijas un valsts iestādes, jāsagatavo un izglītības un zinātnes ministram četru mēnešu laikā pēc attiecīga Starptautiskās Olimpiskās komitejas lēmuma pieņemšanas noteiktā kārtībā izskatīšanai Ministru kabinetā jāiesniedz priekšlikumi (tai skaitā precizēts pasākumu plāns) par nepieciešamo turpmāko rīcību OS2026 bobsleja, skeletona un kamaniņu sporta sacensību sarīkošanai Siguldā;
	2. jautājums par valsts finansiālo atbalstu 2019.gadā Stokholmas (Zviedrija) kandidēšanas procesā par tiesībām rīkot OS2026, kas paredzētu Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā, skatāms Ministru kabinetā likumprojekta „Par valsts budžetu 2019.gadam” un likumprojekta „Par vidēja termiņa budžeta ietvaru 2019., 2020. un 2021.gadam” sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem, ievērojot valsts budžeta finansiālās iespējas;
	3. jautājums par valsts finansiālo atbalstu OS2026 bobsleja, skeletona un kamaniņu sporta sacensību sarīkošanai Siguldā un citu nepieciešamo pasākumu īstenošanai, ja Stokholma (Zviedrija) iegūs tiesības rīkot OS2026, kas paredzēs Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā, skatāms likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem, ievērojot valsts budžeta finansiālās iespējas.

**2. PRIEKŠLIKUMI TURPMĀKAI RĪCĪBAI**

Ņemot vērā Sporta likuma 9.panta trešās daļas 4.punktā un 17.pantā noteikto Latvijas Nacionālās sporta padomes kompetenci un lomu ar Olimpisko spēļu rīkošanas Latvijā saistītajos lēmumos, kā arī, ievērojot 2018.gada 1.jūnija sēdē nolemto, IZM atbalsta, ka LOK, Siguldas novada pašvaldība un SIA „Bobsleja un kamaniņu trase „Sigulda”” iesaistās sadarbībā ar Zviedrijas Olimpisko komiteju un Stokholmas (Zviedrija) Ziemas Olimpisko spēļu kandidēšanas komiteju (kad tāda tiks izveidota) ar mērķi piedalīties Stokholmas (Zviedrija) kandidēšanas procesā par tiesībām rīkot OS2026, kas paredzētu Ziemas Olimpisko spēļu bobsleja, skeletona un kamaniņu sporta sacensību sarīkošanu Siguldā (Bobsleja un kamaniņu trasē „Sigulda”). IZM atbalsta arī pārējos Latvijas Nacionālās sporta padomes lēmumā ietvertajā aicinājumā Ministru kabinetam noteiktos uzdevumus un ir sagatavojusi attiecīgu Ministru kabineta sēdes protokollēmuma projektu.

Izglītības un zinātnes ministrs Kārlis Šadurskis

Severs 67047935

edgars.severs@izm.gov.lv

1. Vēstuli parakstījis LOK prezidents A.Vrubļevskis un Siguldas novada pašvaldības domes priekšsēdētājs U.Mitrevics. [↑](#footnote-ref-2)
2. Pieejams: *<https://stillmed.olympic.org/Documents/Olympic_Agenda_2020/Olympic_Agenda_2020-20-20_Recommendations-ENG.pdf>* [↑](#footnote-ref-3)
3. Pieejams: *<https://stillmed.olympic.org/media/Document%20Library/OlympicOrg/Games/Winter-Games/Games-2026-Winter-Olympic-Games/Candidature-Questionnaire-2026.pdf>* [↑](#footnote-ref-4)
4. Ņemot vērā Stokholmas (Zviedrija) un Siguldas kopīgo kandidatūru, Latvijas puses garantiju iesniegšanas termiņš Zviedrijas pusei tiks noteikts vismaz par mēnesi īsāks nekā OS2026 kandidēšanas anketā noteiktais iesniegšanas termiņš. [↑](#footnote-ref-5)
5. Veicot jauna lifta iegādei un uzstādīšanai nepieciešamās iepirkuma procedūras, tika secināts, ka, ņemot vērā Bobsleja un kamaniņu trases „Sigulda”” specifiku (nestandarta lifta šahtas izmēri un citus aspektus), lietderīgāk ir veikt esošā lifta rekonstrukciju, tādejādi nodrošināt lifta atbilstību attiecīgajām drošības prasībām. [↑](#footnote-ref-6)
6. SIA „Bobsleja un kamaniņu trase „Sigulda”” izstrādāja vairākus junioru starta estakādes risinājuma variantus (skiču projektus), tomēr, ņemot vērā drošības aspektus (tai skaitā jaunākās FIL prasības), tika pieņemts lēmums lietderības un drošības apstākļu dēļ projekta īstenošanu neturpināt, kā rezultātā tehniskais projekts netika izstrādāts un attiecīgi arī netika veikti būvniecības darbi. [↑](#footnote-ref-7)
7. Minētais ir attiecināms uz nākotnē piešķiramo valsts atbalstu, ja tas kvalificējas kā komercdarbības atbalsts. [↑](#footnote-ref-8)
8. Ņemot vērā faktu, ka Šveices kantona Valē iedzīvotāji 2018.gada 10.jūnijā notikušajā referendumā nav atbalstījuši Sjonas pilsētas kandidēšanu uz OS2026 rīkošanu, Sjona, visticamāk, ir izstājusies no cīņas par OS2026 rīkošanu. [↑](#footnote-ref-9)